ธปท.ลั่นครึ่งปีหลังเด้งแบงก์ฉีดเงินกู้กระจาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธปท.ชี้สินเชื่อครึ่งปีหลังมีโอกาสเติบโตสูง ทั้งปีโต 10% ตามการขยายตัวของเศรษฐกิจ 
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า แนวโน้มการขยายตัวของสินเชื่อในช่วงครึ่งหลังของปีนี้มีโอกาสขยายตัวขึ้นตามการฟื้นตัวของเศรษฐกิจ เพราะผลกระทบจากการชุมนุมต่อเศรษฐกิจน่าจะมีจำกัด ไม่น่าจะเพิ่มขึ้นจากระดับที่ ธปท.คาดไว้ที่ 0.9% ของจีดีพี
ทั้งนี้ ธปท.ตั้งเป้าหมายการขยายตัวของสินเชื่อใหม่ทั้งระบบในปีนี้น่าจะเพิ่มขึ้น 10% จากสินเชื่อเดิม ตามแผนธุรกิจและเป้าหมายที่ธนาคารพาณิชย์เสนอต่อ ธปท.
ขณะเดียวกันความเชื่อมั่นของภาคธุรกิจในช่วงครึ่งปีหลังน่าจะกลับมา การลงทุนที่เคยเลื่อนออกไปก่อนหน้านี้ก็น่าจะกลับมาได้ในช่วงปลายปี และส่งผลให้ความต้องการสินเชื่อสูงขึ้นด้วย 
“โอกาสที่ธปท.จะปรับกรอบคาดการจีดีพีปีนี้ จาก 4.35.8% ขึ้นอีกมีโอกาสสูงพอสมควร เพราะไม่ว่าเศรษฐกิจจากนี้ไปจะเติบโตน้อยหรือไม่โตเลย เศรษฐกิจก็ยังโตได้กรอบล่างที่ 4.3% อยู่แล้ว 
ในช่วงครึ่งปีหลังปัจจัยดีๆมีมากขึ้นจีดีพีมีโอกาสขยายตัวได้มากขึ้น เช่นกันถ้าเศรษฐกิจดีโอกาสที่สินเชื่อจะโตเพิ่ม จึงน่าจะมีมากตามไปด้วย เพราะจากนี้ไปปัจจัยต่างๆเริ่มเอื้อมากขึ้น ทั้งการลงทุนที่น่าจะฟื้นกลับมา การบริโภคการจับจ่ายใช้สอยที่ปรับดีขึ้น การส่งออกที่ขยายตัวได้ดีน่าจะทำให้ผู้ประกอบการขยายกำลังการผลิตเพิ่ม แต่ถึงสินเชื่อจะเติบโตได้ดีขึ้นแต่ก็ไม่มั่นใจว่าจะโตได้ตามเป้าหมายที่10% ได้หรือไม่” นางธาริษากล่าว
นางธาริษา กล่าวว่า แม้ว่าในช่วงครึ่งปีหลังสินเชื่อจะขยายตัวได้มากขึ้น แต่ ธปท.ก็ไม่ห่วงเรื่องหนี้ที่ไม่ก่อให้เกิดรายได้ (เอ็นพีแอล) เนื่องจากสถาบันการเงินหรือธนาคาร พาณิชย์มีการดูแลหนี้เสียอย่างใกล้ชิด 
ปัจจุบันเอ็นพีแอลอยู่ที่ 4.79% ของสินเชื่อรวม หรือคิดเป็นวงเงิน 3.6 แสนล้านบาทเท่านั้น และหากสินเชื่อขยายตัวได้มากขึ้นโอกาสที่เอ็นพีแอลในช่วงครึ่งปีหลังจะมีสัดส่วนลดลงก็ยิ่งมีมากขึ้นเพราะถ้าสินเชื่อมีจำนวนมากขึ้นสัดส่วนหนี้เสียก็ลดลงโดยปริยาย ส่งผลให้ธปท.ไม่ห่วงปัญหาหนี้เสียจะมากระทบต่อฐานะของธนาคารพาณิชย์ หรือหนี้เสียจะกลายมาเป็นข้อจำกัดในการปล่อยกู้ใหม่ให้กับภาคธุรกิจแต่อย่างใด